Medestigter van Pagad dood | Netwerk24
Medestigter van Pagad dood
Deur Romantha Botha 21 April 2017 15:40
Huldeblyke het Vrydag op sosiale media ingestroom met die nuus dat Salie Abader, medestigter van die gemeenskapsorganisasie People Against Gangsterism and Drugs (Pagad), in die ouderdom van 65 dood is.
Salie Abader (65) Foto: Abduragmaan Mohamed, Facebook
"Vandag is 'n hartseer dag, omdat ons tot siens moet sê aan ons pa, broer en een van die beste leiers in die wêreld, wat altyd bereid was om op te offer uit liefde vir Allah. Hy het vir geregtigheid gestaan en teen verdrukking en ongeregtigheid in die land geveg," het Haroon Orri, nasionale koördineerder van Pagad, op Pagad se Facebook-blad geskryf.
Abader en 'n aantal senior lede van Pagad is in 2002 kwytgeskeld op aanklagte van moord op die vermeende dwelmbaas, Rashaad Staggie. Hy is egter later tronkstraf opgelê vir openbare geweld.
Hy het tot onlangs steeds 'n rol in Pagad gespeel deur die Thikr-moslemgebede te lei.
Luidens Radio 786 is hy aan natuurlike oorsake dood.
Hy is Vrydag, volgens die Moslem-geloof, uit die Muir-straat Moskee in Zonnebloem, Kaapstad, begrawe.